b'\n_START_ARTICLE_\nMartinovo\n_START_PARAGRAPH_\nMartinovo ali god sv. Martina iz Toursa (\xe2\x80\xa0 11. november 397) je dan, na katerega se evropske dr\xc5\xbeave na raznolik na\xc4\x8din spominjajo svetnika, ki je dal svoj pla\xc5\xa1\xc4\x8d bera\xc4\x8du, da bi lahko skril svojo rev\xc5\xa1\xc4\x8dino.\n_START_SECTION_\nPraznik vina\n_START_PARAGRAPH_\nV Sloveniji in na Hrva\xc5\xa1kem se dan sv. Martina praznuje predvsem kot praznik vina. Do tega dne se mo\xc5\xa1t obravnava kot ne\xc4\x8disto in gre\xc5\xa1no novo vino, ki se ob blagoslovitvi spremeni v pravo vino. V skladu s \xc5\xa1egami in navadami lahko \xc5\xa1aljivi blagoslov opravi mo\xc5\xa1ki, preoble\xc4\x8den v \xc5\xa1kofa. Ob praznovanju potekajo v vinorodnih predelih tudi pojedine, pri katerih so najpogosteje na jedilniku gosi (znamenita Martinova gos) in mlinci. Za slovensko Istro je martinovanje oziroma martinja zna\xc4\x8dilno \xc5\xa1ele po 2. svetovni vojni. Tipi\xc4\x8dne jedi so povezane z olivnim oljem (lahko tudi samo kruh in olje), s katerim so pospremili mlado vino. Bolj zahtevne jedi v tem \xc4\x8dasu so bile predvsem fu\xc5\xbei (testenine) s petelinjim ali koko\xc5\xa1jim gola\xc5\xbeem, ki ga imenujejo tudi \xc2\xbb\xc5\xbegvacet\xc2\xab), pe\xc4\x8den puran (Gos), kislo zelje (\xc2\xbbkapuz\xc2\xab), ocvrt kruh z refo\xc5\xa1kom.\n_START_SECTION_\nZgodovina\n_START_PARAGRAPH_\nMartinovo je praznik, ki sega dale\xc4\x8d v \xc4\x8das pred na\xc5\xa1im \xc5\xa1tetjem, \xc4\x8deprav je danes videti kr\xc5\xa1\xc4\x8danski. V jesenskih praznovanjih so se na\xc5\xa1i poganski predniki zahvaljevali bogovom za dobro letino in jih hkrati prosili za ponovitev obilja v prihodnjem letu. Zaradi splo\xc5\xa1ne priljubljenosti cerkev med pokristjanjevanjem praznika ni odpravila, ampak ga je zaznamovala z znanim in med ljudmi \xc4\x8da\xc5\xa1\xc4\x8denim svetnikom, svetim Martinom, kr\xc5\xa1\xc4\x8danskim \xc5\xa1kofom, rojenim v za\xc4\x8detku \xc4\x8detrtega stoletja na ozemlju dana\xc5\xa1nje Mad\xc5\xbearske. O\xc4\x8de svetega Martina je bil rimski vojak v \xc4\x8dasu Rimskega imperija. Ko je bil Martin \xc5\xa1e otrok, se je dru\xc5\xbeina zaradi o\xc4\x8detove slu\xc5\xbebe preselila na ozemlje sedanje Italije, Martin pa je tam spoznal kr\xc5\xa1\xc4\x8dansko vero. \xc4\x8ceprav je po o\xc4\x8detovi tradiciji postal rimski vojak, ki naj bi slu\xc5\xbeil voja\xc5\xa1ko obveznost v Franciji, se je posvetil \xc5\xbeivljenju za reve\xc5\xbee. Some\xc5\xa1\xc4\x8dani so ga proti njegovi volji izvolili za \xc5\xa1kofa v Toursu.'